顔魯公祠堂
作者：謝薖
朝代：宋

paragraphs: 上皇御宇無長策，牧羊奴子孤恩澤。
銀莬分印屬兒曹，二十餘州盡陷賊。
常山死守平原拒，公家兄弟聲名白。
平原白首立班行，忠義凛凛真嚴霜。
歷事四朝唯一節，當年舌舐中丞血。
豈知丞相面如藍，貎雖夷易心巉岩。
老臣何罪死虎口，到今誰爲祛其銜。
臨風志士長悲吒，矧瞻遺像嚴祠下。
未能立草迎送詞，一奠椒漿淚盈把。